KOMMISSIONENS GENNEMFØRELSESAFGØRELSE (EU) 2016/1942

af 4. november 2016

om de tekniske specifikationer for Den Europæiske Portal for Investeringsprojekter og om ophævelse af gennemførelsesafgørelse (EU) 2015/1214

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) 2015/1017 af 25. juni 2015 om Den Europæiske Fond for Strategiske Investeringer, Det Europæiske Centrum for Investeringsrådgivning og Den Europæiske Portal for Investeringsprojekter og om ændring af forordning (EU) nr. 1291/2013 og (EU) nr. 1316/2013 — Den Europæiske Fond for Strategiske Investeringer (1), særlig artikel 15, stk. 1, og

ud fra følgende betragtninger:

I henhold til forordning (EU) 2015/1017 har Kommissionen med støtte fra Den Europæiske Investeringsbank (EIB) ansvaret for at oprette en europæisk portal for investeringsprojekter (EIPP). EIPP er en offentligt tilgængelig webportal for investeringsprojekter, der fungerer som en platform til promovering af projekter over for potentielle investorer i hele verden.

Den foreløbige erfaring med forvaltningen af EIPP viser, at der er behov for at foretage visse ændringer, navnlig med hensyn til udvælgelseskriterier og administrationsgebyrer, for at gøre udvælgelsen af projekter, der kan medtages på EIPP, mere fleksibel samt for at præcisere omfanget af gebyrfritagelsen.

I den forbindelse er det hensigtsmæssigt ikke kun at fritage offentlige projektpromotorer fra betaling af administrationsgebyrer, men også private projektpromotorer, hvis projekt støttes af en offentlig myndighed i en medlemsstat inden for rammerne af offentlige investeringsprioriteter, for på behørig vis at gennemføre artikel 15, stk. 4, i forordning (EU) 2015/1017 og tiltrække flere projekter af høj kvalitet med særlig tilknytning til sådanne investeringsprioriteter.

VEDTAGET DENNE AFGØRELSE:

Artikel 1

De tekniske specifikationer for Den Europæiske Portal for Investeringsprojekter (EIPP), der er fastlagt i bilaget, vedtages hermed.

Artikel 2

Projekter medtages på EIPP, forudsat at følgende udvælgelseskriterier er opfyldt:

projektet skal være foreneligt med EU-retten og lovgivningen i den relevante medlemsstat og må ikke medføre nogen former for juridiske risici, omdømmemæssige risici eller nationale sikkerhedsrisici for medlemsstaten eller Kommissionen

gennemførelsen af projektet skal være iværksat eller forventes at blive iværksat inden for tre år fra datoen for indsendelsen af ansøgningen til EIPP

projektet skal være tydeligt beskrevet i projektansøgningen som et investeringsprojekt, og de deri angivne oplysninger skal være nøjagtige og omfatte det finansieringsbeløb, som er nødvendigt for at gennemføre projektet.

Artikel 3

Private projektpromotorer opkræves et administrationsgebyr på op til 250 EUR pr. projekt for hver ansøgning.

Statslige, regionale eller lokale myndigheder, offentligretlige organer, jf. artikel 2, stk. 1, nr. 4), i Europa-Parlamentets og Rådets direktiv 2014/24/EU (3), sammenslutninger af sådanne myndigheder eller organer samt enheder kontrolleret af sådanne myndigheder eller organer (offentlige projektpromotorer) er fritaget fra betaling af administrationsgebyret.

Private projektpromotorer fritages også fra betaling af administrationsgebyret, når der er tale om projekter, der som led i offentlige investeringsprioriteter støttes af en offentlig myndighed i en medlemsstat.

Den ansvarlige anvisningsberettigede kan i særlige og begrundede tilfælde beslutte at fritage en privat projektpromotor fra betaling af administrationsgebyret.

Indtægterne fra administrationsgebyret giver anledning til opførelse af supplerende bevillinger i henhold til artikel 21, stk. 4, i Europa-Parlamentets og Rådets forordning (EU, Euratom) nr. 966/2012 (4) og artikel 15, stk. 4, i forordning (EU) 2015/1017.

Artikel 4

Gennemførelsesafgørelse (EU) 2015/1214 ophæves.

Artikel 5

Denne afgørelse træder i kraft på tyvendedagen efter offentliggørelsen i Den Europæiske Unions Tidende.

(1) EUT L 169 af 1.7.2015, s. 1.

(2) Kommissionens gennemførelsesafgørelse (EU) 2015/1214 af 22. juli 2015 oprettelse af Den Europæiske Portal for Investeringsprojekter og fastsættelse af dens tekniske specifikationer (EUT L 196 af 24.7.2015, s. 23).

(3) Europa-Parlamentets og Rådets direktiv 2014/24/EU af 26. februar 2014 om offentlige udbud og om ophævelse af direktiv 2004/18/EF (EUT L 94 af 28.3.2014, s. 65).

(4) Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).

BILAG

TEKNISKE SPECIFIKATIONER FOR DEN EUROPÆISKE PORTAL FOR INVESTERINGSPROJEKTER (EIPP)

1. GENEREL BESKRIVELSE

EIPP, der er oprettet i henhold til artikel 15 i forordning (EU) 2015/1017, er en offentligt tilgængelig webportal for investeringsprojekter, der fungerer som en platform til promovering af projekter over for potentielle investorer i hele verden. EIPP's hovedformål er at fremkalde og fremskynde udviklingen og realiseringen af investeringsprojekter i Unionen og herved at bidrage til øget beskæftigelse og økonomisk vækst. Offentliggørelsen af et projekt på EIPP er ikke ensbetydende med, at det er blevet godkendt af Kommissionen eller af EIB, og er ikke en betingelse for at modtage finansieringsstøtte fra Unionen eller EIB.

EIPP's vigtigste elementer er følgende:

a) et offentligt tilgængeligt websted med en database over projektbeskrivelser (websider med oplysninger om individuelle EIPP-projekter i form af strukturerede resuméer)

b) interaktive projektlister og -kort

c) særlige sektioner for investorer og projektpromotorer.

EIPP omfatter desuden et ikkeoffentligt modul til behandling af projekter.

Projekter på EIPP er samlet i sektorer, der er baseret på målene og kategorierne i artikel 9, stk. 2, i forordning (EU) 2015/1017.

2. FORVALTNING AF EIPP OG FORBINDELSER TIL PROJEKTPROMOTORER, BRUGERE PÅ WEBSTEDET OG UDBYDERE AF LIGNENDE TJENESTER

EIPP forvaltes af Kommissionen. Medlemsstaterne kan bidrage til dens forvaltning. EIPP-indholdet skabes af projektpromotorer, dvs. af private og offentlige juridiske enheder.

Projektpromotorer og andre registrerede brugere på webstedet vil kunne deltage i EIPP, forudsat at de accepterer de gældende EIPP-vilkår og -betingelser, der har til formål at sikre kvaliteten af projektpromotorernes offentliggjorte oplysninger samt at gøre det klart, at Kommissionen ikke vil kunne garantere nøjagtigheden af de oplysninger, der offentliggøres, og ikke vil kunne holdes ansvarlig for eventuelle krav baseret på offentliggørelsen af projektet.

Via en ansvarsfraskrivelse bør webstedets brugere blive advaret om, at Kommissionen ikke vil kunne garantere nøjagtigheden af de oplysninger, der offentliggøres, og at potentielle investorer vil skulle foretage deres egen sædvanlige due diligence, bl.a. i forbindelse med de finansielle aspekter og alle andre aspekter, der måtte være relevante for deres beslutning om at investere i et projekt. Kommissionen kan beslutte at fjerne et projekt fra EIPP tre år efter den første offentliggørelse af projektet.

EIPP kan på nationalt eller internationalt plan samarbejde med andre udbydere af lignende tjenester for at stimulere eller fremme investering.

3. SCREENING AF PROJEKTER

Kommissionens tjenestegrene foretager en screening af projekter på grundlag af de udvælgelseskriterier, der er fastlagt i artikel 2 i denne afgørelse. Kommissionen har vide skønsbeføjelser ved projektscreeningen og vurderingen af, hvorvidt et projekt skal medtages på EIPP eller ej. Screeningen af projektets forenelighed med lovgivningen i den relevante medlemsstat og screeningen af potentielle risici for denne medlemsstat foretages på grundlag af oplysninger, som stilles til rådighed af medlemsstaten, hvis de foreligger. Visse tekniske aspekter af projektscreeningen og -valideringen, som f.eks. kontrol af projektpromotorernes identitet, vil kunne udliciteres til en tredjepart.

Medlemsstaterne vil blive opfordret til at udpege et eller flere kontaktpunkter og fastsætte deres bidrag med henblik på screeningen. EIB's rolle i forbindelse med promoveringen af EIPP vil om nødvendigt blive fastlagt i en serviceniveauaftale.

4. ADMINISTRATIONSGEBYR

For at opnå fritagelse fra betaling af administrationsgebyret i overensstemmelse med denne afgørelses artikel 3, stk. 2 eller 3, skal projektansøgningen ledsages af enten projektpromotorens egenerklæring vedrørende dennes status som offentlig projektpromotor på tidspunktet for indsendelsen af ansøgningen eller en skriftlig bekræftelse fra den relevante offentlige myndighed på, at projektet modtager støtte. Standardformularer hertil findes på EIPP.

Blandt de tilfælde, hvor et projekt anses for at være berettiget til fritagelse fra betaling af administrationsgebyret i overensstemmelse med denne afgørelses artikel 3, stk. 3, indgår projekter, der modtager støtte som led i et EU-program, eller projekter, der bl.a. er opført på den i Europa-Parlamentets og Rådets forordning (EU) nr. 347/2013 (1) omhandlede liste over projekter af fælles interesse, eller projekter, der er forenelige med de i Europa-Parlamentets og Rådets forordning (EU) nr. 1315/2013 (2) omhandlede retningslinjer for udvikling af det transeuropæiske transportnet, som bekræftet af de relevante tjenestegrene i Kommissionen.

(1) Europa-Parlamentets og Rådets forordning (EU) nr. 347/2013 af 17. april 2013 om retningslinjer for den transeuropæiske energiinfrastruktur og om ophævelse af beslutning nr. 1364/2006/EF og ændring af forordning (EF) nr. 713/2009, (EF) nr. 714/2009 og (EF) nr. 715/2009 (EUT L 115 af 25.4.2013, s. 39).

(2) Europa-Parlamentets og Rådets forordning (EU) nr. 1315/2013 af 11. december 2013 om Unionens retningslinjer for udvikling af det transeuropæiske transportnet og om ophævelse af afgørelse nr. 661/2010/EU (EUT L 348 af 20.12.2013, s. 1).